CELEX: 
Language: el
Date: 2021-05-31 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2018/956 του Ευρωπαϊκού Κοινοβουλίου και του Συμβουλίου όσον αφορά τα δεδομένα για τα νέα βαρέα επαγγελματικά οχήματα που πρέπει να παρακολουθούνται και να δηλώνονται από τα κράτη μέλη και τους κατασκευαστές

ΑΙΤΙΟΛΟΓΙΚΗ ΕΚΘΕΣΗ
            
            
               ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη τροποποιεί το παράρτημα I του κανονισμού (ΕΕ) 2018/956 κατά τρόπο ώστε τα στοιχεία που καταχωρίζονται στην καταχώριση 51 του πιστοποιητικού συμμόρφωσης βαρέος επαγγελματικού οχήματος που ταξινομείται για πρώτη φορά να υποβάλλονται ετησίως στην Επιτροπή από τα κράτη μέλη. Τα στοιχεία αυτά είναι απαραίτητα για τον προσδιορισμό των βαρέων επαγγελματικών οχημάτων που έχουν ταξινομηθεί ως «οχήματα ειδικού σκοπού», όπως ορίζεται στο παράρτημα I μέρος Α σημείο 2.2 του κανονισμού (ΕΕ) 2018/858, προκειμένου να προσδιοριστούν οι μέσες ειδικές εκπομπές CO2 ενός κατασκευαστή για τους σκοπούς του κανονισμού (ΕΕ) 2019/1242.
            
            
               ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή ζήτησε την υποβολή παρατηρήσεων ανάδρασης από τα ενδιαφερόμενα μέρη μέσω:
            
            
               α)δημόσιας διαδικτυακής διαβούλευσης, διάρκειας 4 εβδομάδων, διαμέσου της δικτυακής πύλης για τη βελτίωση της νομοθεσίας «Πείτε τη γνώμη σας», από τις 18.2.2021 έως τις 18.3.2021· στο πλαίσιο αυτό, ελήφθη ένα σχόλιο που εξήρε ένα φυτικό έλαιο ως εναλλακτικό καύσιμο για το ορυκτό ντίζελ·
            
            
               β)διαβούλευσης, στις 23.2.2021, της ομάδας εμπειρογνωμόνων σχετικά με τις εκπομπές CO2 από μηχανοκίνητα οχήματα, συμπεριλαμβανομένων αρχών των κρατών μελών, κατασκευαστών οχημάτων, προμηθευτών και ΜΚΟ.
            
            
               ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η Επιτροπή εξουσιοδοτείται να εκδώσει την παρούσα κατ’ εξουσιοδότηση πράξη δυνάμει του άρθρου 11 παράγραφος 1 στοιχείο α) του κανονισμού (ΕΕ) 2018/956.
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 31.5.2021
            
            
               για την τροποποίηση του κανονισμού (ΕΕ) 2018/956 του Ευρωπαϊκού Κοινοβουλίου και του Συμβουλίου όσον αφορά τα δεδομένα για τα νέα βαρέα επαγγελματικά οχήματα που πρέπει να παρακολουθούνται και να δηλώνονται από τα κράτη μέλη και τους κατασκευαστές
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/956 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την παρακολούθηση και τη δήλωση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα
                  1
               , και ιδίως το άρθρο 11 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Προκειμένου να υπάρξει διεξοδική ανάλυση σύμφωνα με το άρθρο 10 του κανονισμού (ΕΕ) 2018/956, είναι αναγκαία τα δεδομένα που επιτρέπουν την ταυτοποίηση των βαρέων επαγγελματικών οχημάτων που ταξινομούνται ως «οχήματα ειδικού σκοπού», όπως ορίζονται στο παράρτημα I μέρος Α σημείο 2.2 του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου
                  2
               , και τον προσδιορισμό των μέσων ειδικών εκπομπών CO2 ενός κατασκευαστή για τους σκοπούς του κανονισμού (ΕΕ) 2019/1242 του Ευρωπαϊκού Κοινοβουλίου και του Συμβουλίου
                  3
               .  Τα δεδομένα αυτά καταγράφονται στην καταχώριση 51 του πιστοποιητικού συμμόρφωσης βαρέος επαγγελματικού οχήματος που ταξινομείται για πρώτη φορά. Ως εκ τούτου, είναι αναγκαίο να προσαρμοστούν οι απαιτήσεις υποβολής δεδομένων που καθορίζονται στο παράρτημα I μέρος Α του κανονισμού (ΕΕ) 2018/956 σχετικά με τα δεδομένα που πρέπει να παρακολουθούνται και να δηλώνονται από τα κράτη μέλη.
            
         
         
            
               (2)Συνεπώς, ο κανονισμός (ΕΕ) 2018/956 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
            
            
               Άρθρο 1
                  Τροποποίηση του κανονισμού (ΕΕ) 2018/956
            
            
               Στο παράρτημα I μέρος Α του κανονισμού (ΕΕ) 2018/956, προστίθεται το ακόλουθο σημείο ιε):
            
            
               «ιε) για οχήματα ειδικού σκοπού που ταξινομούνται έως τις 30 Ιουνίου 2021, εφόσον είναι διαθέσιμα, και για οχήματα ειδικού σκοπού που ταξινομούνται από την 1η Ιουλίου 2021, σε όλες τις περιπτώσεις, τον χαρακτηρισμό τους όπως ορίζεται στην καταχώριση 51 του πιστοποιητικού συμμόρφωσης.».
            
            
               Άρθρο 2
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 31.5.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 173 της 9.7.2018, σ. 1.
               
               
                  
                     (2)
                  
                        Κανονισμός (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ (ΕΕ L 151 της 14.6.2018, σ. 1).
               
               
                  
                     (3)
                  
                        Κανονισμός (ΕΕ) 2019/1242 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τον καθορισμό προτύπων επιδόσεων για τις εκπομπές CO2 των νέων βαρέων επαγγελματικών οχημάτων και την τροποποίηση των κανονισμών (ΕΚ) αριθ. 595/2009 και (ΕΕ) 2018/956 του Ευρωπαϊκού Κοινοβουλίου και του Συμβουλίου και της οδηγίας 96/53/ΕΚ του Συμβουλίου (ΕΕ L 198 της 25.7.2019, σ. 202).